text: টি-২০ জিতেই সন্তুষ্ট থাকতে হল কিউইদের - Kolkata24x7 | Read Latest Bengali News, Breaking News in Bangla from West Bengal's Leading online Newspaper
  Home খেলা ক্রিকেট টি-২০ জিতেই সন্তুষ্ট থাকতে হল কিউইদের
  টি-২০ জিতেই সন্তুষ্ট থাকতে হল কিউইদের
  বাংলাদেশের প্রধানমন্ত্রী শেখা হাসিনার হাত থেকে টি-২০ চ্যাম্পিয়নের ট্রফি নিচ্ছেন কাইল মাইলস৷ ছবিঃ ক্রিক ইনফো
  কলিন মুনরো এবং অ্যান্টন ডেভচিচের অর্ধ শতরানের দৌলতে অবশেষে বাংলাদেশ সফরে জয়ের মুখ দেখল কিউরা৷ ওয়ান ডে সিরিজে ৩-০-তে দুরমুশ হওয়ার পর, বুধবার সফরের একমাত্র টি-২০ ম্যাচে মুশফিকরদের ১৫ রানে হারাল নিউজিল্যান্ড৷ মীরপুরের শের-ই-বাংলা স্টেডিয়ামে এদিন টস জিতে প্রথমে ব্যাট করার সিদ্ধান্ত নেন নিউজিল্যান্ড অধিনায়ক কাইল মাইলস৷ পিঠের চোটের জন্য নিউজিল্যান্ড অধিনায়ক ব্রেন্ডন ম্যাককালাম দেশে ফিরে যাওয়ায়, গত ম্যাচগুলির মতো এদিনও দলের অধিনায়কত্বের দায়িত্ব সামলান মাইলস৷ ওপেনার ডেভচিচ ১০টি চার এবং একটি ওভার বাউন্ডারির সহযোগে ৩১ বলে ৫৯ রান করেন৷ চার নম্বরে নামা মুনরো ৩৯ বলে ৭৩ রান করে শেষপর্যন্ত অপরাজিত থেকে যান৷ প্রথম ব্যাট করে নিউজিল্যান্ড তোলে ২০৪ রান৷ জবাবে ব্যাট করতে নেমে ওপেনাররা রান না পেলেও, অধিনায়ক মুশফিকর রহিম (২৯ বলে ৫০) এবং মাহমাদুল্লাহ (৩৪) ও সোহাগ গাজিরা (২৪) প্রায় জিতিয়েই দিচ্ছিলেন বাংলাদেশকে৷ কিন্তু সোহাগ গাজি রান আউট হতেই বাংলাদেশের জয়ের যাবতীয় আশা শেষ হয়ে যায়৷ ম্যাচের সেরা নির্বাচিত হয়েছেন কলিন মুনরো৷